SKRIFTLIG FORESPØRGSEL P-2041/02

af Alexandros Alavanos (GUE/NGL) til Kommissionen

(5. juli 2002)

Om: Statsstøtte præferencebehandling af et luftfartsselskab i Fællesskabet

Kommissionen vedtog på et møde for nylig at godkende et beløb på 1,4 mia. EUR i støtte til Alitalia og at afslutte proceduren i forbindelse med den foregående udbetaling af et støttebeløb på 129 mio. EUR til det samme selskab.

Denne afgørelse affødte en del negative kommentarer i den europæiske presse, hvor den blev karakteriseret som værende en favorisering af Alitalia i forhold til andre selskaber og i skarp kontrast til den afvisende holdning, som Kommissionen hidtil har indtaget i forbindelse med undersøgelse af tidligere sager vedrørende statsstøtte til andre luftfartsselskaber.

Har Kommissionen med denne afgørelse indledt en ny og mere fleksibel strategi med hensyn til statsstøtte?

I hvilken ånd agter den at imødegå den undersøgelse, som er i gang med henblik på eventuelt at yde et beløb på 19,5 mio. EUR i statsstøtte til Olympic Airways, dvs. et beløb, der er 75 gange lavere end støtten til Alitalia?

Er Kommissionen parat til at støtte et program for omstrukturering og forbedring af Olympic Airways' konkurrenceevne inden for rammerne af den offentlige sektor, hvis den græske regering anmoder herom, eftersom denne fremgangsmåde i betragtning af situationen på det internationale luftfartsmarked nok rummer de mest realistiske forudsætninger for at redde Olympic Airways?

Svar afgivet på Kommissionens vegne af Loyola de Palacio

(1. august 2002)

Kommissionen gav den 19. juni 2002 grønt lys for to finansielle foranstaltninger vedrørende Alitalia. Kommissionen skønnede dels, at det var foreneligt med EF-traktaten at udbetale tredje rate på 129 mio. EUR af den i 1997 godkendte omstruktureringsstøtte, og dels, at forslaget om en kapitalforøgelse på maksimalt 1,4 mia. EUR, som skulle foelægges selskabets aktionærer, ikke kunne betragtes som statsstøtte.

Kommissionen har i forbindelse med udbetalingen af tredje rate kunnet konstatere, at de forpligtelser, selskabet indgik i 1998 vedrørende dets økonomi og dets adfærd på markedet, er blevet opfyldt. Efter udsættelsen af denne udbetaling har Kommissionen ligeledes sikret sig, at disse forpligtelser generelt er blevet opfyldt i den mellemliggende tid.

Hvad angår forslaget om kapitalforøgelse, som blev indgivet i april 2002, og som det ærede medlem ligeledes henviser til, er Kommissionen af den opfattelse, at statens deltagelse fuldt ud opfylder kriteriet om en investor i markedsøkonomien. Denne operation vedrører lige så vel de private som de offentlige aktionærer, og den private sektor vil yde et betydeligt bidrag (38 %).

Den positive afgørelse, Kommissionen har truffet vedrørende Alitalia, er således resultatet af en detaljeret analyse af det italienske luftfartsselskabs situation og tilsidesætter ikke Kommissionens politik med hensyn til statsstøtte til omstrukturering af luftfartsselskaber efter princippet om en engangsforanstaltning.

Følgelig vil Kommissionen i forbindelse med den endelige beslutning, den skal træffe på grundlag af den undersøgelsesprocedure, den indledte den 6. marts 2002 vedrørende en eventuel udbetaling af statsstøtte til det græske luftfartsselskab Olympic Airways, gennemgå denne sag ud fra dens egne præmisser under hensyn til EF-traktatens bestemmelser, idet den som altid giver fortrinsret til foranstaltninger, som medfører mindst mulig konkurrenceforvridning mellem luftfartsselskaberne, ligesom den eventuelt vil anvende kriteriet om en investor i markedsøkonomien.